Kap. 1800, 1810, 1820, 1825, 1850, 4810, 4860 og 5582

Prop. 14 S

(2025–2026)
Proposisjon til Stortinget (forslag til stortingsvedtak)

Endringar i statsbudsjettet 2025 under Energidepartementet

Tilråding frå Energidepartementet 21. november 2025, godkjend i statsråd same dagen. (Regjeringa Støre)

Dokumentet på regjeringen.no

1 Innleiing

I denne proposisjonen kjem Energidepartementet med forslag til endringar i statsbudsjettet 2025 i samsvar med kapittel 2. I kapittel 3 gjer departementet greie for bruk av fullmakta under petroleumsverksemda.

2 Endringar i statsbudsjettet 2025

Kap. 1800 Energidepartementet

Post 01 Driftsutgifter

Departementet foreslår å redusere løyvinga med 9 mill. kroner, til om lag 258,1 mill. kroner. I tillegg til auka refusjonar knytte til foreldrepermisjon og sjukefråvær har vakansar bidratt til reduserte lønns- og pensjonsutgifter i 2025.

Post 21 Spesielle driftsutgifter, kan overførast, kan nyttast under postane 50, 71 og 72

Departementet foreslår å auke løyvinga med 12 mill. kroner, til 49,3 mill. kroner. Årsaka er auka utgifter til utgreiings- og utvalsarbeid og kulturminneundersøkingar i regulerte vassdrag i regi av Riksantikvaren. Kulturminneundersøkingane er finansierte av sektoravgift for kulturminnevern i regulerte vassdrag, som blir inntektsført under kap. 5582, post 70 Bidrag til kulturminnevern i regulerte vassdrag.

Post 70 Tilskot til internasjonale organisasjonar mv.

Departementet foreslår å redusere løyvinga med 0,4 mill. kroner, til 14,1 mill. kroner, som følge av endra valutakursar.

Kap. 1810 Sokkeldirektoratet

Post 01 Driftsutgifter

Departementet foreslår å redusere løyvinga med 5 mill. kroner, til 403,5 mill. kroner. Årsaka er lågare aktivitet innanfor sektoravgiftsfinansierte aktivitetar, jf. tilsvarande reduksjon under kap. 5582, post 74 Sektoravgifter under Sokkeldirektoratet.

Post 23 Oppdrags- og samarbeidsverksemd, kan overførast

Departementet foreslår å auke løyvinga med 2 mill. kroner, til 49,5 mill. kroner, som følge av auka utgifter til gjennomføring av seminar i Norad-programmet Hav for utvikling. Auken blir dekt inn av ein tilsvarande inntektsauke under kap. 4810, post 02 Oppdrags- og samarbeidsinntekter.

Kap. 1820 Noregs vassdrags- og energidirektorat

Post 01 Driftsutgifter

Departementet foreslår å auke løyvinga med 5 mill. kroner, til 960 mill. kroner, som følge av administrative meirutgifter i samband med innføringa av straumstønad og Noregspris for fjernvarme.

Post 25 Krise- og hastetiltak i samband med flaum- og skredhendingar, kan overførast, kan nyttast under post 61

Departementet foreslår å legge stikkordet «kan overførast» til posten, jf. forslag til vedtak III. Bakgrunnen er at det ofte er usikkert når utbetalingane for krise- og hastetiltak etter flaum og skred kan skje. Erfaringar frå Noregs vassdrags- og energidirektorat (NVE) viser at prosjekt ofte blir forseinka, slik at utbetalingane må flyttast til påfølgande budsjettår. Tilsvarande stikkord er foreslått for 2026, jf. Prop. 1 S (2025–2026) for Energidepartementet.

Post 45 Større utstyrsinnkjøp og vedlikehald, kan overførast, kan nyttast under post 22

Departementet foreslår å auke løyvinga med 8 mill. kroner, til 40 mill. kroner. Auken heng saman med førebuande arbeid og investeringar for å betre overvakinga av det ustabile fjellpartiet Indre Nordnes i Kåfjord kommune i Troms. Fjellpartiet er vurdert som eit høgrisikoobjekt, og dei sesongbaserte rørslene har auka kraftig. Ustabile fjellparti med høg risiko blir kontinuerleg overvaka av NVE.

Post 61 Tilskot til krise- og hastetiltak i samband med flaum- og skredhendingar, kan overførast, kan nyttast under post 25

Departementet foreslår å legge stikkordet «kan overførast» til posten, jf. forslag til vedtak III. Det visast til omtale under kap. 1820, post 25 Krise- og hastetiltak i samband med flaum- og skredhendingar.

Post 75 Straumstønadsordning, overslagsløyving

Departementet foreslår å auke løyvinga med 900 mill. kroner, til 4 300 mill. kroner. Løyvinga er basert på ein terskelverdi på 75 øre per kWh, faktisk utbetalt stønad til og med september 2025, forbruksprofilen i hushalda frå 2024 og anslag på straumprisar for 2025 baserte på terminprisar frå oktober 2025.

Kostnadsanslaget for straumstønadsordninga er usikkert. Kor høge utgifter staten får, kjem an på kor mange som beheld ordninga ut året, og korleis straumprisane og straumforbruket utviklar seg. Statistikk frå Elhub viser at per 9. november 2025 hadde om lag 47 prosent av bustadene i Sør-Noreg bestilt Noregspris. I det oppdaterte kostnadsanslaget for 2025 er det derfor lagt til grunn at 50 prosent av bustadene i Sør-Noreg (NO1, NO2 og NO5) beheld straumstønadsordninga, og at alle i Midt- og Nord-Noreg (NO3 og NO4) fell inn under ordninga.

Løyvinga skal dekke utbetaling av stønad for straumforbruk frå desember 2024 til og med november 2025. Stønad for straumforbruk i desember 2025 blir utbetalt i januar 2026.

Post 76 Stønad til hushaldsskundar av nærvarmeanlegg, kan overførast

Departementet foreslår å redusere løyvinga med 4 mill. kroner, til 1 mill. kroner, fordi utbetalingane venteleg blir lågare enn føresett. Løyvinga omfattar straumstønad til hushaldskundar av nærvarmeanlegg som baserer seg på straum.

Post 78 Noregspris for fjernvarme, overslagsløyving

Departementet foreslår å auke løyvinga med 33 mill. kroner, til 98 mill. kroner. Løyvinga er basert på ein referansepris på 40 øre per kWh eksklusiv meirverdiavgift, anslag på straumprisar baserte på terminprisar frå oktober 2025 og forbruk opp til 4 500 kWh per månad for bustader og opp til 1 000 kWh per månad for fritidsbustader.

Kostnadsanslaget for ordninga er usikkert. Kor høge utgifter staten får, kjem an på kor mange som vel Noregspris ut året, og korleis straumprisane og -forbruket utviklar seg. I kostnadsanslaget for 2025 er det lagt til grunn at 70 prosent av bustadene i Sør-Noreg (NO1, NO2 og NO5) vel Noregspris, og at alle i Midt- og Nord-Noreg (NO3 og NO4) fell inn under straumstønadsordninga.

Post 79 (Ny) Straumstønad for fjernvarme, overslagsløyving

Departementet foreslår å løyve 6 mill. kroner til straumstønad for fjernvarme. Løyvinga er basert på ein terskelverdi på 75 øre per kWh og anslag på straumprisar baserte på terminprisar frå oktober 2025. Det er tidlegare gitt fullmakt til å utgiftsføre straumstønad for fjernvarme utan løyving, jf. Prop. 146 S (2024–2025) og Innst. 540 S (2024–2025), vedtak LII.

Kap. 1825 Energieffektivisering og -omlegging

Post 50 Klima- og energifondet, verkemiddel for energieffektivisering

Departementet foreslår å auke løyvinga med 200 mill. kroner, til 1 577 mill. kroner. Løyvinga skal gå til energieffektivisering, mellom anna i hushaldssektoren. Departementet finansierer auken til same overordna formål ved å omdisponere midlar frå ordninga med energitiltak i kommunale bygg, sjå omtale under kap. 1825, post 60 Tilskot til energitiltak i kommunale bygg.

Departementet foreslår vidare ei fullmakt til å overskride løyvinga mot tilsvarande meirinntekter under kap. 5582, post 73 Påslag på nettariffen til Klima- og energifondet, jf. forslag til vedtak II. Tilsvarande fullmakt er foreslått for 2026, jf. Prop. 1 S (2025–2026) for Energidepartementet, forslag til vedtak II.

Post 60 Tilskot til energitiltak i kommunale bygg, kan overførast

Departementet foreslår å redusere løyvinga med 200 mill. kroner, til 250 mill. kroner, som følge av lågare etterspørsel etter energitiltak i kommunale bygg i 2025. Departementet foreslår å omdisponere reduksjonen til kap. 1825, post 50 Klima- og energifondet, verkemiddel for energieffektivisering, mellom anna i hushaldssektoren.

Kap. 1850 Klima, industri og teknologi

Post 70 Gassnova SF

Departementet foreslår å redusere løyvinga med 28 mill. kroner, til 90 mill. kroner, som følge av vakansar og redusert konsulentbruk.

Post 71 Teknologisenter Mongstad

Departementet foreslår å redusere løyvinga med 20 mill. kroner, til 69 mill. kroner. Årsaka er avrekning i samband med avslutninga av rekneskapen for 2024 og lågare kostnader i 2025.

Kap. 4810 Sokkeldirektoratet

Post 01 Gebyrinntekter

Departementet foreslår å redusere løyvinga med 2 mill. kroner, til 29,9 mill. kroner. Årsaka er at det er venta lågare gebyrinntekter frå tildeling i førehandsdefinerte område på norsk kontinentalsokkel (TFO-søknader) og petroleumsregisteret.

Post 02 Oppdrags- og samarbeidsinntekter

Departementet foreslår å auke løyvinga med 2 mill. kroner, til 49,5 mill. kroner. Sjå nærmare omtale under kap. 1810, post 23 Oppdrags- og samarbeidsverksemd.

Kap. 4860 Havindustritilsynet

Post 01 Gebyrinntekter

Departementet foreslår å redusere løyvinga med 2 mill. kroner, til 87 mill. kroner. Det heng saman med at ressursar har blitt flytta frå gebyrfinansierte aktivitetar til aktivitetar som er finansierte av sektoravgifter, jf. kap. 5582, post 75 Sektoravgifter under Havindustritilsynet.

Kap. 5582 Sektoravgifter under Energidepartementet

Post 70 Bidrag til kulturminnevern i regulerte vassdrag

Departementet foreslår å auke løyvinga med 6,1 mill. kroner, til 18,5 mill. kroner, fordi fleire saker om vilkårsrevisjonar og fornying av konsesjonar er venta å bli ferdigbehandla i 2025. Anslaget er usikkert.

Post 73 Påslag på nettariffen til Klima- og energifondet

Departementet foreslår ei fullmakt til å gjere unntak frå kontantprinsippet ved å bruttoføre inntektene frå påslaget og overføringa av tilsvarande utgifter til Klima- og energifondet, jf. forslag til vedtak IV. Fullmakta inneber at inntektene frå påslaget og overføringa til fondet kan førast brutto i statsrekneskapen sjølv om innbetalingane skjer direkte til Klima- og energifondet. Tilsvarande fullmakt er foreslått for 2026, jf. Prop. 1 S (2025–2026) for Energidepartementet, forslag til vedtak VII.

Post 74 Sektoravgifter under Sokkeldirektoratet

Departementet foreslår å redusere løyvinga med 5 mill. kroner, til 40 mill. kroner. Sjå nærmare omtale under kap. 1810, post 01 Driftsutgifter.

Post 75 Sektoravgifter under Havindustritilsynet

Departementet foreslår å redusere løyvinga med 7 mill. kroner, til 138 mill. kroner. Det heng saman med ei omprioritering der ressursar har blitt flytta til aktivitetar innanfor sikring og samfunnssikkerheit som ikkje er gebyr- eller sektoravgiftsfinansierte.

3 Bruk av fullmakta under petroleumsverksemda

Som del av den årlege behandlinga av statsbudsjettet gir Stortinget fullmakt til Kongen i statsråd og Energidepartementet knytte til petroleumsverksemda. Nedanfor gjer Energidepartementet greie for bruken av fullmakta sidan den førre rapporteringa.

3.1 Utbyggingsprosjekt på norsk kontinentalsokkel

Stortinget har gitt Energidepartementet fullmakt til å godkjenne prosjekt (planar for utbygging/anlegg og drift) på norsk kontinentalsokkel under desse føresetnadene:

Prosjektet må ikkje ha prinsipielle eller samfunnsmessige sider av betydning.

Den øvre grensa for dei samla investeringane per prosjekt utgjer 15 mrd. kroner.

Kvart enkelt prosjekt må vise akseptabel samfunnsøkonomisk lønnsemd og vere rimeleg robust mot endringar i prisutviklinga for olje og naturgass.

Fullmakta er omtalt i Prop. 1 S (2024–2025), jf. Innst. 9 S (2024–2025), og er nytta ved desse høva:[1]

Fram Sør

Den 26. juni 2025 fekk Energidepartementet ein søknad om godkjenning av plan for utbygging og drift (PUD) av Fram Sør-feltet. Feltet ligg i den nordlege delen av Nordsjøen. Fram Sør er ei utbygging av fire nye petroleumsførekomstar. Førekomstane ligg i det same utvinningsløyvet og blir bygde ut samla, med fire havbotnrammer som skal knytast til eksisterande infrastruktur på Fram-feltet. Troll C-innretninga skal brukast til prosessering og eksport. Investeringane i den samordna Fram Sør-utbygginga er vurderte mot fullmakta førekomst for førekomst.

Utbyggingsløysinga gir fleksibilitet for vidareutvikling av området ved å legge til rette for at nye havbotnrammer kan koplast til. Utbyggingsplanen anslår dei utvinnbare ressursane til om lag 18,5 mill. Sm³ oljeekvivalentar, hovudsakleg olje og NGL. Produksjonen skal etter planen starte i fjerde kvartal 2029, med ein forventa produksjonshorisont fram til 2040.

Rettshavarane er Equinor Energy AS (operatør, 45 prosent), Vår Energi ASA (40 prosent) og INPEX Idemitsu Norge AS (15 prosent). Investeringane i den samordna Fram Sør-utbygginga er vurderte mot ramma for fullmakta førekomst for førekomst, og utbygginga er da omfatta av fullmakta, jf. omtale i Prop. 1 S (2024–2025). Dei totale investeringane for dei fire førekomstane er i PUD berekna til om lag 26,2 mrd. 2025-kroner.

Energidepartementet godkjende PUD for Fram Sør 29. august 2025.

Tilråding

Energidepartementet

tilrår:

At Dykkar Majestet godkjenner og skriv under eit framlagt forslag til proposisjon til Stortinget om endringar i statsbudsjettet 2025 under Energidepartementet.

Vi HARALD, Noregs Konge,

stadfester:

Stortinget blir bedt om å gjere vedtak om endringar i statsbudsjettet 2025 under Energidepartementet i samsvar med eit vedlagt forslag.

Forslag
til vedtak om endringar i statsbudsjettet 2025 under Energidepartementet

I

I statsbudsjettet for 2025 blir det gjort følgande endringar:

Utgifter:

Kap.

Post

Formål

Kroner

1800

Energidepartementet:

01

Driftsutgifter, blir redusert med

9 000 000

frå kr 267 098 000 til kr 258 098 000

21

Spesielle driftsutgifter, kan overførast, kan nyttast under postane 50, 71 og 72, blir auka med

12 000 000

frå kr 37 300 000 til kr 49 300 000

70

Tilskot til internasjonale organisasjonar mv., blir redusert med

400 000

frå kr 14 500 000 til kr 14 100 000

1810

Sokkeldirektoratet:

01

Driftsutgifter, blir redusert med

5 000 000

frå kr 408 500 000 til kr 403 500 000

23

Oppdrags- og samarbeidsverksemd, kan overførast, blir auka med

2 000 000

frå kr 47 500 000 til kr 49 500 000

1820

Noregs vassdrags- og energidirektorat:

01

Driftsutgifter, blir auka med

5 000 000

frå kr 955 000 000 til kr 960 000 000

45

Større utstyrsinnkjøp og vedlikehald, kan overførast, kan nyttast under post 22, blir auka med

8 000 000

frå kr 32 000 000 til kr 40 000 000

75

Straumstønadsordning, overslagsløyving, blir auka med

900 000 000

frå kr 3 400 000 000 til kr 4 300 000 000

76

Stønad til hushaldskundar av nærvarmeanlegg, kan overførast, blir redusert med

4 000 000

frå kr 5 000 000 til kr 1 000 000

78

Noregspris for fjernvarme, overslagsløyving, blir auka med

33 000 000

frå kr 65 000 000 til kr 98 000 000

(NY)

79

Straumstønad for fjernvarme, overslagsløyving, blir løyvd med

6 000 000

1825

Energieffektivisering og -omlegging:

50

Klima- og energifondet, verkemiddel for energieffektivisering, blir auka med

200 000 000

frå kr 1 377 000 000 til kr 1 577 000 000

60

Tilskot til energitiltak i kommunale bygg, kan overførast, blir redusert med

200 000 000

frå kr 450 000 000 til kr 250 000 000

1850

Klima, industri og teknologi:

70

Gassnova SF, blir redusert med

28 000 000

frå kr 118 000 000 til kr 90 000 000

71

Teknologisenter Mongstad, blir redusert med

20 000 000

frå kr 89 000 000 til kr 69 000 000

Inntekter:

Kap.

Post

Formål

Kroner

4810

Sokkeldirektoratet:

01

Gebyrinntekter, blir redusert med

2 000 000

frå kr 31 900 000 til kr 29 900 000

02

Oppdrags- og samarbeidsinntekter, blir auka med

2 000 000

frå kr 47 500 000 til kr 49 500 000

4860

Havindustritilsynet:

01

Gebyrinntekter, blir redusert med

2 000 000

frå kr 89 000 000 til kr 87 000 000

5582

Sektoravgifter under Energidepartementet:

70

Bidrag til kulturminnevern i regulerte vassdrag, blir auka med

6 100 000

frå kr 12 400 000 til kr 18 500 000

74

Sektoravgifter under Sokkeldirektoratet, blir redusert med

5 000 000

frå kr 45 000 000 til kr 40 000 000

75

Sektoravgifter under Havindustritilsynet, blir redusert med

7 000 000

frå kr 145 000 000 til kr 138 000 000

Fullmakter til å overskride gitt løyving

II

Meirinntektsfullmakter

Stortinget samtykker i at Energidepartementet i 2025 kan:

overskride løyvinga under

mot tilsvarande meirinntekter under

kap. 1825, post 50

kap. 5582, post 73

Meirinntekt som gir grunnlag for overskriding, skal også dekke meirverdiavgift knytt til overskridinga, og gjeld derfor også kap. 1633, post 01 for dei statlege forvaltingsorgana som inngår i nettoordninga for meirverdiavgift.

Meirinntekter og eventuelle mindreinntekter blir tatt med i utrekninga av overføring av ubrukt løyving til neste år.

III

Stikkordsfullmakter

Stortinget samtykker i at stikkordet «kan overførast» blir lagt til kap. 1820 Noregs vassdrags- og energidirektorat, post 25 Krise- og hastetiltak i samband med flaum- og skredhendingar og post 61 Tilskot til krise- og hastetiltak i samband med flaum- og skredhendingar.

Andre fullmakter

IV

Unntak frå kontantprinsippet ved bruttoføring av inntekter og utgifter

Stortinget samtykker i at Energidepartementet i 2025 kan fråvike løyvingsreglementet § 3 tredje ledd (kontantprinsippet) ved å bruttoføre inntekter frå påslaget på nettariffen som blir kravd inn av Enova SF og innbetalt direkte til Klima- og energifondet, på inntektssida av statsbudsjettet under kap. 5582 Sektoravgifter under Energidepartementet, post 73 Påslag på nettariffen til Klima- og energifondet, og utgiftsføre eit tilsvarande beløp under kap. 1825 Energieffektivisering og -omlegging, post 50 Klima- og energifondet.

Fotnoter

1)

Til og med november 2025.